Document ID: 32012R0723

VYKONÁVACIE NARIADENIE KOMISIE (EÚ) č. 723/2012
z 8. augusta 2012,
ktorým sa uznáva tradičný pojem stanovený v nariadení Rady (ES) č. 1234/2007 [Cream - TDT-US-N0017]
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 118u ods. 2 v spojení s jeho článkom 4,
keďže:
(1)
Dve zastupiteľské profesijné organizácie usadené v Spojených štátoch amerických, WineAmerica a California Export Association, predložili Komisii žiadosť doručenú 22. júna 2010 o ochranu tradičného pojmu „Cream“ vo vzťahu k vinárskym produktom kategórie „3. Likérové víno“, ktorá je stanovená v prílohe XIb k nariadeniu (ES) č. 1234/2007 s názvom pôvodu uvedeným v prílohe V k dohode medzi Európskym spoločenstvom a Spojenými štátmi americkými o obchode s vínom schválenou rozhodnutím Rady 2006/232/ES (2).
(2)
V súlade s článkom 33 nariadenia Komisie (ES) č. 607/2009 zo 14. júla 2009, ktorým sa ustanovujú určité podrobné pravidlá vykonávania nariadenia Rady (ES) č. 479/2008, pokiaľ ide o chránené označenia pôvodu a zemepisné označenia, tradičné pojmy, označovanie a obchodnú úpravu určitých vinárskych výrobkov (3), bola uvedená žiadosť uverejnená v Úradnom vestníku Európskej únie (4). Do dvoch mesiacov od dátumu uverejnenia neboli vznesené žiadne námietky.
(3)
Žiadosť o ochranu tradičného pojmu „Cream“, ktorý sa vzťahuje na americké vína, spĺňa podmienky stanovené v článku 118u ods. 1 nariadenia (ES) č. 1234/2007 a v článkoch 31 a 35 nariadenia (ES) č. 607/2009. Žiadosť o ochranu by sa mala prijať a tradičný pojem „Cream“ by sa preto mal zaradiť do elektronickej databázy „E-Bacchus“, pokiaľ ide o vína vyrábané členmi oboch zastupiteľských profesijných organizácií, ktoré túto žiadosť predložili.
(4)
V článku 30 ods. 2 nariadenia (ES) č. 607/2009 sa vyžaduje, aby Komisia uverejnila informácie o zastupiteľskej obchodnej organizácii a jej členoch. Tieto informácie by sa mali zverejniť v elektronickej databáze „E-Bacchus“.
(5)
Opatrenie stanovené v tomto nariadení je v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Žiadosť o ochranu tradičného pojmu „Cream“ sa týmto prijíma, pokiaľ ide o americké vinárske produkty kategórie „3. Likérové víno“ stanovenej v prílohe XIb k nariadeniu (ES) č. 1234/2007. Pojem „Cream“ sa zaradí do elektronickej databázy „E-Bacchus“, ako sa uvádza v prílohe k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. augusta 2012

Labels: 3
17
18